ปภ.รายงานมี 7 จังหวัด ได้รับผลกระทบจากวาตภัย เร่งประสานให้การช่วยเหลือผู้ประสบภัยอย่างเร่งด่วน พร้อมจัดเจ้าหน้าที่ติดตามเฝ้าระวังสถานการณ์ภัยตลอด 24 ชั่วโมง
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ตั้งแต่วันที่ 23 มีนาคมที่ผ่านมา มีพื้นที่ได้รับผลกระทบจากวาตภัย 7 จังหวัด ได้แก่ บุรีรัมย์ กระบี่ พิจิตร ศรีสะเกษ สระแก้ว เพชรบูรณ์ และหนองบัวลำภู รวม 13 อำเภอ 17 ตำบล 35 หมู่บ้าน บ้านเรือนประชาชนได้รับผลกระทบ 224 หลัง และจากการตรวจสอบสภาพอากาศพบว่า ประเทศไทยตอนบนจะมีพายุฤดูร้อนลดลงและอุณหภูมิจะสูงขึ้น แต่ยังคงมีพายุฝนฟ้าคะนอง ลมกระโชกแรง และลูกเห็บตกบางพื้นที่ในภาคเหนือ บริเวณจังหวัดตาก ลำพูน ลำปาง อุตรดิตถ์ พิษณุโลก และเพชรบูรณ์         ดังนั้น ปภ.จึงได้ประสานจังหวัดในพื้นที่เสี่ยงภัย รวมถึงศูนย์ป้องกันและบรรเทาสาธารณภัยเขตในพื้นที่เสี่ยงภัย เตรียมพร้อมรับมือพายุฤดูร้อน โดยจัดเจ้าหน้าที่และมิสเตอร์เตือนภัยติดตามเฝ้าระวังสถานการณ์ภัยตลอด 24 ชั่วโมง         ทั้งนี้ ประชาชนที่ได้รับความเดือดร้อนจากพายุฤดูร้อน สามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง.